Na osnovu člana 25. Statuta Općine Stari Grad Sarajevo – Prečišćeni tekst („Službene novine Kantona Sarajevo“, broj 20/13) i člana 13. Odluke o priznanjima Općine Stari Grad Sarajevo („Službene novine Kantona Sarajevo“, broj 5/10 i 29/18), Komisija za priznanja Općine Stari Grad Sarajevo objavljuje

**J A V N I P O Z I V**

**ZA PODNOŠENJE PRIJEDLOGA ZA DODJELU PRIZNANJA OPĆINE STARI GRAD**

**S A R A J E V O**

Kao izraz zahvalnosti za izuzetna dostignuća i doprinos od posebnog značaja za razvoj i ugled Općine Stari Grad Sarajevo, te podsticanje na aktivnosti koje su tome usmjerene, Općinsko vijeće Stari Grad Sarajevo će, pojedincima, organizacijama, institucijama, udruženjima, drugim pravnim subjektima, stranim državljanima i institucijama, dodijeliti priznanja.

Priznanja Općine Stari Grad Sarajevo će se dodjeljivati na svečanoj sjednici Općinskog vijeća, zakazanoj povodom Dana Općine ili u dane utvrđene Odlukom o obilježavanju značajnih događaja, datuma i ličnosti iz perioda agresije 1992.-1995. godina i u drugim prigodama.

Priznanja koja se dodjeljuju su:

* **OPĆINSKA POVELJA SA ZLATNIM ŠTITOM**
* **POVELJA SA GRBOM OPĆINE STARI GRAD SARAJEVO**
* **ZLATNI SEBILJ**
* **POLICAJAC GODINE**

**Općinska povelja sa zlatnim štitom** se dodjeljuje demobilisanim borcima i jedinicama Armije RBiH i MUP-a RBiH, pripadnicima Civilne zaštite, udruženjima koja baštine tradiciju jedinica Armije RBiH i MUP-a RBiH, kao i drugim fizičkim i pravnim licima, koji su se svojim požrtvovanim djelovanjem naročito istakli u:

- organizovanju i izvođenju odbrane na području Općine, te otklanjanju opasnosti od ratnih razaranja njenog područja

- organizovanju i djelovanju tijela civilnih vlasti i vitalnih javnih službi u uslovima ratnog stanja na području Općine i time doprinijeli unutrašnjem snaženju odbrambenog sistema

- zaštiti i spašavanju agresijom ugroženog stanovništva i

- pronošenju istine o suštini agresije na RBiH

Godišnje se mogu dodijeliti najviše 2 (dvije) pojedinačne i 1 (jedna) kolektivna Općinska povelja sa zlatnim štitom.

**Povelja sa grbom Općine Stari Grad** se dodjeljuje domaćim fizičkim i pravnim licima za izuzetan doprinos:

- u izgradnji i jačanju institucija lokalne zajednice u Općini i njenoj afirmaciji u zemlji i inostranstvu

- u prosvjetnoj djelatnosti i organizovanju vaspitno – obrazovnog rada

- u uspješnoj i istaknutoj naučnoj djelatnosti u svim oblastima

- na razvoju komunalne infrastrukture

- za investiciona ulaganja u proširenje proizvodnih kapaciteta i upošljavanje većeg broja radnika;

- u promovisanju i razvoju Općine kao turističke destinacije

- u očuvanju i njegovanju prirodnog i kulturno-historijskog naslijeđa

- u razvoju bankarskih i institucija osiguranja

- u proizvodnji hrane

- u oblasti zdravstva i socijalne zaštite

- prostornom razvoju Općine

- u unaprjeđenju i zaštiti čovjekove životne i radne okoline

- u oblastima kulture, fizičke kulture i sporta

- u drugim oblastima od značaja za Općinu

Godišnje se mogu dodijeliti najviše 2 (dvije) pojedinačne i 1 (jedna) kolektivna Povelja sa grbom Općine Stari Grad.

**Zlatni sebilj** se dodjeljuje građanima i institucijama Općine i drugih nivoa vlasti u Bosni i Hercegovini, pojedincima i institucijama prijateljskih općina, kao i stranim državljanima i institucijama koje su dale naročit doprinos u razvoju i afirmaciji Općine, razvoju međunarodnih i međuljudskih odnosa na načelima solidarnosti, demokratičnosti, humanosti i tolerancije među ljudima, te pružanju ekonomske pomoći.

Godišnje se mogu dodijeliti najviše 2 (dva) pojedinačna i 2 (dva) kolektivna priznanja Zlatni sebilj.

**Općinsko priznanje - Policajac godine** dodjeljuje se pojedincima, policijskim službenicima I Policijske uprave – Policijska stanica Stari Grad Sarajevo, za izuzetan doprinos i postignute rezultate u zalaganju za ostvarivanje što povoljnije bezbjedonosne situacije na području Općine Stari Grad Sarajevo u prethodnom jednogodišnjem periodu.

Godišnje se može dodijeliti najviše 1 (jedno) pojedinačno priznanje Policajac godine.

**Priznanja se ne mogu dodjeljivati:**

- za iste zasluge licima kojima je Općina već dodjeljivala javna priznanja

- izabranim zvaničnicima Općine i drugih nivoa vlasti u Bosni i Hercegovini za vrijeme trajanja njihovog mandata

- uposlenicima Općine i drugih nivoa vlasti u Bosni i Hercegovini za rezultate ostvarene u obavljanju poslova predviđenih radnim mjestom izuzev lica iz člana 8. Odluke (priznanje – Policajac godine)

**-** licima koja su pravosnažnom sudskom presudom domaćeg ili stranog suda osuđena na zatvorsku kaznu za krivično djelo genocida i ratnog zločina

**-** licima koja su pravosnažnom sudskom presudom domaćeg ili stranog suda osuđena na zatvorsku kaznu za ostala krivična djela

- licima koja svojim djelovanjem narušavaju ugled Općine

- licima koja su sama sebe predložila za dodjelu priznanja

**U izuzetnim slučajevima, pojedinačna priznanja se mogu dodjeljivati i posthumno.**

**Prijedloge za dodjelu Općinskih priznanja mogu podnijeti:**

**-** građani Općine, vijećnici Općinskog vijeća, predsjedavajući Općinskog vijeća, Općinski načelnik, udruženja registrovana na području općine, političke partije koje djeluju na području općine, klubovi vijećnika Općinskog vijeća, savjeti mjesnih zajednica sa područja općine, privredna društva sa registrovanom djelatnošću na području općine, ustanove idruge organizacije i pojedinci.

Prijedlozi za dodjelu priznanja podnose se Komisiji za priznanja Općine Stari Grad Sarajevo, u pisanom obliku, sa detaljnim obrazloženjem i relevantnim dokazima kao što su:

**-** cjeloviti i dokumentovani podaci o zaslugama i djelima zbog kojih se pojedinci i kolektivi predlažu za priznanja

- biografije kandidata u formi CV

- dokaz o pripadnosti Armiji RBiH, kao i vremenu provedenom u njenom sastavu (samo uz prijedlog za priznanje Općinska povelja sa zlatnim štitom)

Uz inicijativu je potrebno navesti i priznanja za koja se isti predlažu.

Rok za podnošenje prijedloga Komisiji je 15 (petnaest) dana od dana objavljivanja javnog poziva u dnevnoj štampi i na Web stranici Općine Stari Grad Sarajevo ([www.starigrad.ba](http://www.starigrad-sarajevo.ba/)).

**Nepotpuni i neblagovremeni prijedlozi neće se uzimati u razmatranje.**

Podnosilac prijedloga moralno i materijalno odgovara za tačnost podataka navedenih u inicijativi.

Svi zainteresirani svoje prijedloge mogu uputiti putem pošte na adresu:

**OPĆINA STARI GRAD SARAJEVO**

**Općinsko vijeće**

**ul. Zelenih beretki br. 4**sa naznakom

**«Javni poziv za podnošenje prijedloga za dodjelu priznanja Općine Stari Grad Sarajevo»**

ili neposredno predati na šalter - Protokol Općine Stari Grad Sarajevo.

**PREDSJEDNIK KOMISIJE**

**Seid Škaljić**

Broj: 02-45-201/23Sarajevo, 11.03. 2023. godine